Predkladacia správa

Materiál sa predkladá na základe uznesenia vlády SR č. 285/2009, vzhľadom na svoj charakter nebol predložený na medzirezortné pripomienkové konanie.
 
Oficiálna návšteva predsedu vlády Kórejskej republiky Han Seung-soo v Slovenskej republike sa uskutočnila v dňoch 22. – 23. apríla 2009 na pozvanie predsedu vlády SR Roberta Fica. 
 
V priebehu návštevy v SR predseda vlády KR Han Seung-soo rokoval s premiérom  Robertom Ficom a bol prijatý prezidentom Ivanom Gašparovičom. Pri príležitosti návštevy bolo podpísané Memorandum o porozumení medzi Ministerstvom hospodárstva Slovenskej republiky a Ministerstvom vedomostnej ekonomiky Kórejskej republiky.
 
V rámci programu predseda vlády KR navštívil závod Samsung LCD vo Voderadoch. Oficiálna návšteva predsedu vlády KR Han Seung-soo v SR potvrdila obojstranný záujem o rozvoj všestranných a vyvážených bilaterálnych vzťahov. Návšteva bola využitá na podporu prioritných záujmov SR voči KR predovšetkým v oblasti hospodárskej spolupráce.   Rokovania sa uskutočnili v dobrej atmosfére a sú obojstranne hodnotené pozitívne ako prínos k skvalitneniu slovensko-kórejskej spolupráce.